Diari Oficial de la Generalitat Valenciana


Sumari del DOGV 7619, del 21-09-2015 (2015/7661)

RESOLUCIÓ de 17 de setembre de 2015, del director general de Relacions amb les Corts, per la qual disposa la publicació del conveni entre l'Institut de Turisme d'Espanya (TURESPAÑA) i l'Agència Valenciana del Turisme sobre les pràctiques internacionals de becaris en les conselleries de Turisme a l'Exterior (oficines espanyoles de Turisme).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7619

Data del DOGV
:   21-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7661


Data del document
:   17-09-2015

Organisme emissor
:   Presidència de la Generalitat

Tipus de document
:   Resolució

RESOLUCIÓ de 17 de setembre de 2015, del director general de Relacions amb les Corts, per la qual disposa la publicació del conveni entre l'Institut de Turisme d'Espanya (TURESPAÑA) i l'Agència Valenciana del Turisme sobre les pràctiques internacionals de becaris en les conselleries de Turisme a l'Exterior (oficines espanyoles de Turisme). [2015/7661]  
L'Institut de Turisme d'Espanya (TURESPAÑA) i l'Agència Valenciana del Turisme han subscrit, prèvia tramitació reglamentària, el 2 de setembre de 2015, el conveni sobre les pràctiques internacionals de becaris en les conselleries de Turisme a l'Exterior (oficines espanyoles de Turisme).  
En compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedeix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 500/2015 i que figura com a annex d'aquesta resolució.  
  
València, 17 de setembre de 2015.- El director general de Relacions amb les Corts: Antonio Torres Salvador.  
  
  
Conveni de col·laboració entre l'Institut de Turisme d'Espanya (TURESPAÑA) i l'Agència Valenciana del Turisme sobre les pràctiques internacionals de becaris en les conselleries de Turisme a l'Exterior (oficines espanyoles de Turisme)  
  
Madrid, 2 de setembre de 2015  
  
Intervenen  
D'un banda, l'Institut de Turisme d'Espanya (TURESPAÑA), i en la seua representació la presidenta, Isabel Borrego Cortés i, d'acord amb la Resolució de 14 de febrer de 2014, de l'Institut de Turisme d'Espanya, de Delegació de Competències (BOE 21.02.2014), la directora general, Marta Blanco Quesada.  
I d'altra, Francesc Colomer Sánchez, secretari autonòmic i president de l'Agència Valenciana del Turisme, en virtut del que disposen l'article 3 del Decret 102/2015, d'1 de juliol, del Consell, pel qual cessen i es nomena les persones titulars de secretaries autonòmiques de la Generalitat (DOCV 06.07.2015), i l'article 5 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOCV 08.07.2015), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de la dita entitat de dret públic, als efectes del present document, és el siti a València, carrer de Castán Tobeñas, número 77, ciutat administrativa 9 d'Octubre, torre II, planta tercera.  
  
La seua legitimació i representació per a aquest acte es deriva del que estableix l'apartat 2.e de l'article 5 del mencionat Decret 209/2004, de 8 d'octubre, en virtut del qual el president de l'Agència Valenciana del Turisme exercirà la representació permanent de l'Agència en la firma de convenis, i està autoritzat per a la firma del present conveni per acord del Consell de data 31 de juliol de 2015.  
  
Manifesten  
Que l'Institut de Turisme d'Espanya (d'ara endavant TURESPAÑA) i l'Agència Valenciana del Turisme aprecien la importància de la formació de becaris en les conselleries de Turisme a l'Exterior dins del marc del Pla Nacional i Integral del Turisme, que desenrotlla, a través de la xarxa de conselleries de Turisme a l'Exterior/oficines espanyoles de Turisme a l'Exterior (d'ara en avant OET), accions de promoció i suport a la comercialització dels productes i destinacions turístiques espanyols en els mercats, així com treballs d'investigació en els mateixos mercats. En el pla mencionat es considera important aprofundir en l'organització cooperativa d'accions en matèria d'investigació i en particular en la formació de becaris per mitjà de la presència en la xarxa de conselleries de Turisme a l'Exterior/OET a Berlín, Brussel·les, París, la Haia i Londres, com a principal eina per a disposar en un futur d'experts especialistes en la busca de nous mercats la demanda de la qual s'ajusta a les característiques de la nostra oferta turística nacional i en particular de la valenciana.  
Per la seua banda, l'Agència Valenciana del Turisme a la vista de la creixent presència de la Comunitat Valenciana en els mercats internacionals és conscient de la importància que té la formació de professionals per mitjà de la realització de pràctiques en empreses i institucions a l'estranger i els beneficiaris de les quals són titulats universitaris, i per això considera que TURESPAÑA garanteix la qualitat de les pràctiques a realitzar en les distintes seus, i que aquestes beques permetran als beneficiaris en la institució esmentada no sols completar la seua formació sinó millorar la seua adaptació i coneixement del mercat laboral i en definitiva la seua adaptació a aquesta i l'ocupabilitat de cara a la incorporació al món laboral.  
Per tot això, concerten aquest conveni amb subjecció a les següents:  
  
  
Clàusules  
  
Primera. Objecte del conveni  
Aquest conveni té per objecte promoure la formació de titulats universitaris, a través del desenrotllament de les accions que es desenvolupen en el marc del Pla Nacional i Integral del Turisme, per mitjà de l'adscripció de becaris en les conselleries de Turisme a l'Exterior/OET a Berlín, Brussel·les, París, la Haia i Londres.  
  
Segona. Gestió i finançament  
L'Agència Valenciana del Turisme realitzarà la gestió de les beques previstes en aquest conveni.  
Les despeses derivades de l'estada dels becaris en els països de cada conselleria de Turisme seran finançats per l'Agència Valenciana del Turisme.  
El becari en pràctiques, durant el temps d'adscripció a l'OET, estarà cobert per una assegurança de malaltia, d'accidents i de responsabilitat civil, subscrita per l'Agència Valenciana del Turisme.  
TURESPAÑA no assumeix cap obligació per al finançament del becari, excepció feta de les despeses corrents (mitjans materials i comunicacions), que impliquen l'exercici de les tasques a realitzar en l'oficina de Turisme.  
  
Tercera. Adscripció dels becaris a les conselleries de Turisme a l'Exterior/OET  
L'Agència Valenciana del Turisme justificarà davant de TURESPAÑA que el procés d'adjudicació de la beca ha seguit en règim de concurrència competitiva i que en el procés de selecció s'han respectat els principis de l'Orde ITC/4430/2004, de 27 de desembre, per la qual s'establixen les bases del programa de beques, Turisme d'Espanya, d'estudi, investigació i pràctiques en matèries turístiques per a espanyols i estrangers, i, de manera especial, el principi de no discriminació per raó de nacionalitat i de veïnatge administratiu i local.  
Igualment, acreditarà que el becari posseeix la capacitació tècnica i de titulació i el coneixement d'idiomes que siguen necessàries per a l'exercici eficaç de les pràctiques en les oficines espanyoles de Turisme a l'Exterior/OET.  
TURESPAÑA rebutjarà totes aquelles propostes de becaris en el procés de selecció dels quals no s'hagen seguit el procediment de concurrència competitiva i els principis abans assenyalats, així com la d'aquells becaris que no disposen dels requisits, de capacitat tècnica i coneixements d'idioma, imprescindibles per a exercir una gestió eficaç en les oficines de turisme.  
  
Quarta. Obligacions i funcions dels becaris en les conselleries de Turisme a l'Exterior/OET. Duració de l'adscripció  
El becari adscrit a la conselleria de Turisme a l'Exterior/OET es compromet a complir les obligacions següents:  
- L'observança de les instruccions i ordes del conseller de Turisme o persona en qui aquest delegue, així com el compliment de les normes sobre el funcionament de la conselleria, i, en concret, sobre horaris i organització diària del treball.   
- La utilització dels mitjans materials habituals i disponibles en la conselleria de Turisme, necessaris per a la realització de les pràctiques, sota la dependència del conseller o de la persona en qui delegue.  
Els becaris desenrotllaran les funcions de suport a la realització d'activitats generals de comercialització de la conselleria de Turisme a l'Exterior/OET.  
Els becaris, en formació, tenen com a funció la realització d'activitats generals de suport a la comercialització i especialment les funcions que, dins del Pla Nacional i Integral del Turisme de cada any en curs, es proposen a iniciativa de l'Agència Valenciana del Turisme, així com la realització d'estudis i anàlisi sobre el comportament i els agents del mercat turístic, en els mercats de Regne Unit, França, Alemanya, Bèlgica i Holanda.  
TURESPAÑA aportarà els coneixements, la infraestructura i el suport al becari per a la realització de les pràctiques.  
Els becaris hauran de realitzar amb diligència les tasques en el marc d'aquest conveni i de les bases aplicables per a la concessió de les beques, mantindre's en contacte amb el seu tutor i guardar secret abans i després de l'acabament de les pràctiques de la beca sobre aquelles qüestions de caràcter reservat que poguera conéixer en el desenrotllament de l'activitat.  
Tots els estudis, informes i la resta de documents que generen els becaris quedaran a la disposició de TURESPAÑA i de l'Agència Valenciana del Turisme, que seran titulars dels drets d'explotació i altres relatius a la propietat intel·lectual dels estudis i informes.   
  
L'adscripció no implicarà, en cap cas, una relació juridicolaboral del becari amb la conselleria de Turisme a l'Exterior/OET ni amb TURESPAÑA.  
El període d'adscripció dels becaris en pràctiques a les conselleries de Turisme a l'Exterior/OET serà d'un màxim d'un any, i es comptarà des de la seua incorporació a la respectiva conselleria de Turisme a l'Exterior/OET d'adscripció.  
La duració de les beques s'estipula pel termini d'un any. Els becaris hauran d'acceptar per escrit el compliment de les obligacions i condicions establides en aquesta clàusula, així com l'atribució de drets de propietat intel·lectual de TURESPAÑA, com a requisit previ per a la seua incorporació a les conselleries de Turisme a l'Exterior/OET.  
  
  
Quinta. Cancel·lació de l'adscripció  
En qualsevol moment, el conseller de la conselleria de turisme corresponent podrà proposar a la Direcció General de TURESPAÑA la cancel·lació de l'adscripció de qualsevol becari, per raons d'insuficiència en el rendiment, l'incompliment del pla d'actuació aprovat o de les normes del règim de funcionament de la conselleria. La Direcció General de TURESPAÑA adoptarà la decisió que corresponga, després de consulta prèvia a l'Agència Valenciana del Turisme.  
  
Sexta. Seguiment i control  
Als efectes del seguiment i control del rendiment de cada un dels becaris, TURESPAÑA enviarà a l'Agència Valenciana del Turisme, a través de la respectiva conselleria de turisme d'acollida, un pla d'accions a realitzar durant la pràctica, així com els certificats d'inici i d'acabament, amb especificació del nom del becari, dates i seu de la realització de les pràctiques.   
  
Sèptima. Protecció de dades  
Les dos parts es comprometen d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal (LOPD) i de la normativa de desenrotllament, en concret del Reial Decret 1720/2007, de 21 de desembre, pel qual s'aprova el reglament i desplegament de la LOPD a no fer ús de les dades per a una finalitat distinta que la que motiva el desplegament d'aquest conveni, a no comunicar-los a tercers sense consentiment dels interessats, així com a complir les mesures de seguretat i la resta d'obligacions derivades de la legislació de protecció de dades de caràcter personal.  
  
Octava. Vigència del conveni  
Aquest conveni té una vigència de dos anys a partir de l'endemà de la firma.  
  
Novena. Naturalesa i règim del conveni  
Aquest conveni de col·laboració té naturalesa administrativa, i està exclòs del règim del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, de conformitat amb l'article 4.1.d de la llei esmentada, sense perjuí de l'aplicació dels seus principis per a la resolució de les qüestions que es pogueren plantejar.  
L'incompliment de les clàusules d'aquest conveni podrà donar lloc a la seua denúncia i resolució. Així mateix, el present conveni podrà ser resolt per la comuna voluntat de les parts atorgants d'aquest. En tot cas, les parts es comprometen a finalitzar aquelles activitats que estiguen en curs.  
Les decisions de TURESPAÑA amb vista a la resolució de les qüestions relatives a la interpretació, resolució i efectes del conveni tindran caràcter executiu i seran impugnables davant dels tribunals de l'orde jurisdiccional contenciós administratiu.  
  
Deu. Règim financer  
L'aplicació i execució d'aquest conveni, incloent-hi, a aquest efecte, tots els actes que es pogueren dictar en l'execució i el desenrotllament, no podran suposar obligacions econòmiques per a ninguna de les parts del conveni (Agència Valenciana del Turisme i TURESPAÑA), exceptuant l'obligació que a cada part corresponga en relació amb el becari.  
  
  
Per l'Institut de Turisme d'Espanya  
La directora general de Turespaña, p. d. (R 14.02.2014, BOE 21.02.2014): Marta Blanco Quesada.  
  
Per l'Agència Valenciana del Turisme  
Francesc Colomer Sánchez